Official Journal L 156 , 21/06/1990 P. 0014 - 0018

Finnish special edition: Chapter 5 Volume 4 P. 0203

Swedish special edition: Chapter 5 Volume 4 P. 0203



Id-Direttiva tal-Kunsill tad-29 ta' Mejju 1990 dwar il-ħtiġijiet minimi ta' saħħa u sigurtà għax-xogħol b'tagħmir li għandu display screen (il-ħames Direttiva individwali fi ħdan it-tifsira ta' l-Artikolu 16(1) tad-Direttiva 87/391/KEE) (90/270/KEE) IL-KUNSILL TAL-KOMUNITAJIET EWROPEJ, Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 118a, Wara li kkunsidra l-proposta tal-Kummissjoni [1] magħmula wara konsultazzjoni mal-Kumitat ta' Konsultazzjoni dwar il-Protezzjoni tas-Sigurtà, l-Iġjene u s-Saħħa fuq il-Post tax-Xogħol, B'kooperazzjoni mal-Parlament Ewropew [2], Wara li kkunsidra l-opinjoni tal-Kunsill Ekonomiku u Soċjali [3], Billi l-Artikolu 118a tat-Trattat jipprovdi li l-Kunsill għandu jaddotta, permezz ta' Direttivi, ħtiġijiet minimi li jinkoraġġixxu titjib, speċjalment fl-ambjent tal-post tax-xogħol, sabiex jiżgura livell aħjar ta' protezzjoni tas-saħħa u s-sigurtà tal-ħaddiema; Billi, taħt it-termini ta' dak l-Artikolu, dawk id-Direttivi għandhom jevitaw li jimponu limiti amministrattivi, finanzjarji u legali, b'mod li jista' jżomm lura l-ħolqien u l-iżvilupp ta' intrapriżi ta' daqs żgħir u medju; Billi l-komunikazzjoni mill-Kummissjoni dwar il-programm tagħha li jikkonċerna s-sigurtà, l-iġjene u s-saħħa fuq il-post tax-xogħol [4] tipprovdi l-adozzjoni ta' miżuri li għandhom x'jaqsmu ma' teknoloġiji ġodda; billi l-Kunsill ħa nota tagħha fir-riżoluzzjoni tiegħu tal-21 ta' Diċembru 1987 dwar is-sigurtà, l-iġjene u s-saħħa fuq il-post tax-xogħol [5]; Billi l-konformità mal-ħtiġijiet minimi li jiżguraw livell aħjar ta' sigurtà fuq workstations b'display screens hija essenzjali sabiex tiżgura s-sigurtà u s-saħħa tal-ħaddiema; Billi din id-Direttiva hija waħda individwali fit-tifsira ta' l-Artikolu 16(1) tad-Direttiva tal-Kunsill 89/391/KEE tat-12 ta' Ġunju 1989 dwar l-introduzzjoni ta' miżuri li jinkoraġġixxu titjib fis-saħħa u s-sigurtà tal-ħaddiema fuq ix-xogħol [6]; billi d-dispożizzjonijiet ta' din ta' l-aħħar huma għalhekk applikabbli kollha kemm huma għall-użu mill-ħaddiema ta' tagħmir li għandu display screen, mingħajr preġudizzju għal dispożizzjonijiet iktar strinġenti u/jew speċifiċi inklużi fid-Direttiva preżenti; Billi min iħaddem huwa obbligat li jżomm ruħu infurmat dwar l-aħħar avvanzi fis-sejbiet teknoloġiċi u xjentifiċi li jikkonċernaw id-diżinjar ta' workstations sabiex ikun jista' jagħmel il-bidliet neċessarji sabiex ikun jista' jiggarantixxi livell ta' protezzjoni ogħla għas-saħħa u s-sigurtà tal-ħaddiema; Billi l-aspetti ergonomiċi huma ta' importanza partikolari għal workstation b'tagħmir li għandu display screen; Billi din id-Direttiva hija kontribuzzjoni prattika lejn il-ħolqien tad-dimensjoni soċjali tas-suq intern; Billi, skond id-Deċiżjoni 74/325/KEE [7], il-Kumitat ta' Konsultazzjoni dwar il-Protezzjoni tas-Sigurtà, l-Iġjene u s-Saħħa fuq il-Post tax-Xogħol għandu jkun ikkonsultat mill-Kummissjoni dwar it-tħejjija ta' proposti f'dan il-qasam, ADOTTA DIN ID-DIRETTIVA: IT-TAQSIMA I DISPOŻIZZJONIJIET ĠENERALI L-Artikolu 1 Suġġett 1. Din id-Direttiva, li hija l-ħames Direttiva individwali fit-tifsira ta' l-Artikolu 16(1) tad-Direttiva 89/391/KEE, issemmi ħtiġijiet minimi għas-saħħa u s-sigurtà għal xogħol b'tagħmir li għandu display screen kif definit fl-Artikolu 2. 2. Id-dispożizzjonijiet tad-Direttiva 89/391/KEE huma applikabbli kollha kemm huma għall-qasam kollu msemmi fil-paragrafu 1, mingħajr preġudizzju għal dispożizzjonijiet aktar strinġenti u/jew speċifiċi li jinsabu fid-Direttiva preżenti. 3. Din id-Direttiva m'għandhiex tapplika għal: (a) kabini tax-xufiera jew kabini tal-kontroll għal vetturi jew makkinarju; (b) sistemi tal-kompjuter abbord mezz tat-trasport; (ċ) sistemi tal-kompjuter maħsubin prinċipalment għall-użu pubbliku; (d) sistemi 'portable' użati għal perijodu ta' żmien twil fuq workstation; (e) kalkulaturi, cash registers, u kull apparat li jkollu display ta' l-informazzjoni jew tal-kejl żgħira meħtieġa għall-użu dirett ta' l-apparat; (f) magni tal-kitba ta' disinn tradizzjonali, magħrufin bħala "typewriter with window". L-Artikolu 2 Definizzjonijiet Għall-iskopijiet ta' din id-Direttiva, it-termini li ġejjin għandhom ikollhom it-tifsir li ġej: (a) tagħmir tad – display screen: display screen alfanumeriku jew grafiku, ikun xi jkun il-proċess ta' display impjegat; (b) workstation: numru ta' komponenti li jinkludu tagħmir tad – display screen, li jista' jkollu wkoll keyboard jew apparat biex iddaħħal l-informazzjoni u/jew software li jiddetermina l-interface bejn l-operatur u l-makkinarju, aċċessorji fakoltattivi, tagħmir perferali li jinkludi drive tad-diskette, telefon, modem, stampatriċi, għodda li żżomm id-dokumenti, siġġu tax-xogħol u bank jew wiċċ tax-xogħol, u l-ambjent immedjat tal-post tax-xogħol; (ċ) ħaddiem: kull ħaddiem kif definit fl-Artikolu 3(a) tad-Direttiva 89/391/KEE li juża regolarment tagħmir li għandu display screen bħala parti importanti tax-xogħol normali tiegħu. IT-TAQSIMA II OBBLIGI TA' MIN IĦADDEM L-Artikolu 3 Analiżi tal-workstations 1. Min iħaddem għandu l-obbligu li jagħmel analiżi tal-workstations sabiex jivvaluta l-kondizzjonijiet ta' saħħa u sigurtà li dawn iħallu fuq il-ħaddiema tiegħu, partikolarment fejn jidħlu riskji possibbli tal-vista, problemi fisiċi u problemi ta' stress mentali. 2. Min iħaddem għandu jieħu l-miżuri xierqa sabiex jirrimedja r-riskji misjuba, fuq il-bażi tal-valutazzjoni msemmija fil-paragrafu 1, waqt li jikkonsidra l-effetti addizzjonali u/jew magħqudin tar-riskji misjuba. L-Artikolu 4 Workstations imdaħħla fis-servizz għall-ewwel darba Min iħaddem għandu jieħu l-passi xierqa sabiex jiżgura li workstations imdaħħla fis-servizz għall-ewwel darba wara l-31 ta' Diċembru 1992 ikunu konformi mal-ħtiġijiet minimi msemmija fl-Anness. L-Artikolu 5 Workstations diġà funzjonanti Min iħaddem għandu jieħu l-passi xierqa sabiex jiżgura li workstations li diġà qed jintużaw qabel jew fil-31 ta' Diċembru 1992 jiġu adattati sabiex ikunu konformi mal-ħtiġijiet minimi imsemmija fl-Anness mhux aktar tard minn erba' snin wara dik id-data. L-Artikolu 6 Informazzjoni u taħriġ għall-ħaddiema 1. Mingħajr preġudizzju għall-Artikolu 10 tad-Direttiva 89/391/KEE, il-ħaddiema għandhom jirċievu informazzjoni dwar l-aspetti kollha tas-saħħa u s-sigurtà relatati mal-workstation tagħhom, partikolarment informazzjoni dwar dawk il-miżuri applikabbli għal workstations kif implimentati taħt l-Artikoli 3, 7 u 9. Fil-każi kollha, il-ħaddiema jew ir-rappreżentanti tagħhom għandhom jiġu infurmati dwar kull miżura għas-saħħa u s-sigurtà meħuda konformi ma' din id-Direttiva. 2. Mingħajr preġudizzju għall-Artikolu 12 tad-Direttiva 89/391/KEE, kull ħaddiem għandu jirċievi wkoll taħriġ fl-użu tal-workstation qabel ma jibda dan it-tip ta' xogħol u kull meta l-organizzazzjoni tal-workstation tkun sostanzjalment mibdula. L-Artikolu 7 Rutina tax-xogħol ta' kuljum Min iħaddem għandu jippjana l-attivitajiet tal-ħaddiema b'mod li xogħol ta' kuljum fuq display screen ikun interrott perjodikament b'ħinijiet ta' mistrieħ jew bi bdil fl-attività li jnaqqsu l-massa ta' xogħol fuq id-display screen. L-Artikolu 8 Konsultazzjoni mal-ħaddiema u l-parteċipazzjoni tagħhom Għandu jkun hemm konsultazzjoni mal-ħaddiema u/jew mar-rappreżentanti tagħhom u l-parteċipazzjoni tagħhom skond l-Artikolu 11 tad-Direttiva 89/391/KEE dwar il-kwistjonijiet koperti minn din id-Direttiva, inkluż l-Anness tagħha. L-Artikolu 9 Protezzjoni ta' l-għajnejn u tal-vista tal-ħaddiema 1. Il-ħaddiema huma intitolati għal test ta' l-għajnejn u tal-vista xieraq magħmul minn persuna bil-kapaċitajiet neċessarji: - qabel jibdew xogħol ta' display screen, - f'intervalli regolari minn hemm 'il quddiem, u - jekk jiltaqgħu ma' diffikultajiet ta' l-għajnejn li jistgħu ikunu minħabba xogħol ta' display screen. 2. Il-ħaddiema huma intitolati għal eżami oftalmoloġiku jekk ir-riżultati tat-test imsemmi fil-paragrafu 1 juri li dan hu neċessarju. 3. Jekk ir-riżultati tat-test imsemmi fil-paragrafu 1 jew ta' l-eżami msemmija fil-paragrafu 2 juru li hu neċessarju u jekk strumenti korrettivi normali ma jistgħux jintużaw, il-ħaddiema għandhom jiġu pprovduti bi strumenti korrettivi speċjali xierqa għax-xogħol ikkonċernat. 4. Miżuri meħuda skond dan l-Artikolu ma jistgħu fl-ebda ċirkostanza jinvolvu l-ħaddiema fi spejjeż finanzjarji addizzjonali. 5. Il-protezzjoni ta' għajnejn u tal-vista tal-ħaddiema tista' tkun ipprovduta bħala parti minn sistema tas-saħħa nazzjonali. IT-TAQSIMA III DISPOŻIZZJONIJIET VARJI L-Artikolu 10 Adattamenti għall-Anness L-adattamenti strettament tekniċi għall-Anness sabiex ikun ikkonsidrat il-progress tekniku, l-iżviluppi ta' regolamenti internazzjonali u l-ispeċifikazzjonijiet u l-għarfien fil-qasam ta' tagħmir li għandu display screen għandhom jiġu adottati skond il-proċedura msemmija fl-Artikolu 17 tad-Direttiva 89/391/KEE. L-Artikolu 11 Dispożizzjonijiet finali 1. L-Istati Membri għandhom idaħħlu fis-seħħ il-liġijiet, regolamenti u dispożizzjonijiet amministrattivi neċessarji sabiex jikkonformaw ma' din id-Direttiva sal-31 ta' Diċembru 1992. Huma għandhom jinfurmaw lill-Kummissjoni d'dan minnufih. 2. L-Istati Membri għandhom jikkomunikaw lill-Kummissjoni t-test tad-dispożizzjonijiet tal-liġi nazzjonali li huma jadottaw, jew li diġà adottaw, fil-qasam li jaqa' taħt din id-Direttiva. 3. L-Istati Membri għandhom jirrappurtaw lill-Kummissjoni kull erba' snin dwar l-implimentazzjoni prattika tad-dispożizzjonijiet ta' din id-Direttiva, u jindikaw l-opinjonijiet ta' min iħaddem u tal-ħaddiema. Il-Kummissjoni għandha tinforma lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitat Konsultattiv dwar il-Protezzjoni tas-Sigurtà, l-Iġjene u s-Saħħa fuq il-Post tax-Xogħol. 4. Il-Kummissjoni għandha tħejji rapport dwar l-implimentazzjoni ta' din id-Direttiva kull tant żmien lill-Parlament Ewropew, lill-Kunsill u lill-Kumitat Ekonomiku u Soċjali, waqt li tikkonsidra l-paragrafi 1, 2 u 3. L-Artikolu 12 Din id-Direttiva hija indirizzata lill-Istati Membri. Magħmula fi Brussel, fid-29 ta' Mejju 1990 Għall-Kunsill Il-President B. Ahern [1] ĠU C 113, tad-29.4.1988, p. 7 u ĠU C 130, tas-26.5.1989, p. 5 [2] ĠU C 12, tas-16.1.1989, p. 92 u ĠU C 113, tas-7.5.1990 [3] ĠU C 318, tat-12.12.1988, p. 32 [4] ĠU C 28, tat-3.2.1988, p. 3 [5] ĠU C 28, tat-3.2.1988, p. 1 [6] ĠU L 183, tad-29.6.1989, p. 1 [7] ĠU L 185, tad-9.7.1974, p. 15. -------------------------------------------------- L-Anness ĦTIĠIJIET MINIMI (L-Artikoli 4 u 5) Rimarka Preliminari L-obbligi msemmija f'dan l-Anness għandhom japplikaw sabiex jintlaħqu l-għanijiet ta' din id-Direttiva u sakemm, l-ewwelnett, il-komponenti kkonċernati huma preżenti fuq il-workstation, u t-tininett, sakemm il-ħtiġijiet jew karatteristiċi inerenti fill-biċċa xogħol ma jipprekluduhiex. 1. TAGĦMIR (a) Kumment Ġenerali L-użu nnifsu tat-tagħmir m'għandux ikun sors ta' riskju għall-ħaddiema. (b) Display screen Il-karattri fuq l-iskrin għandhom ikunu definiti tajjeb u ffurmati b'mod ċar, ta' daqs adegwat u bi spazji adegwati bejn il-karattri u l-linji. L-immaġni fuq l-iskrin għandha tkun stabbli, mingħajr ċaqliq jew forom oħra ta' instabbilità. Il-luminożità u/jew il-kuntrast bejn il-karattri u l-isfond għandha tkun waħda li tista' tiġi aġġustata b'mod faċli għall-kondizzjonijiet ambjentali. L-iskrin għandu jkun jiċċaqlaq 'il fuq u 'l isfel u minn naħa għal oħra b'mod faċli u liberu sabiex jissodisfa l-bżonnijiet tal-ħaddiem. Għandu jkun possibbli li tintuża bażi separata għall-iskrin jew mejda aġġustabbli. L-iskrin għandu jkun liberu minn dija riflessiva u riflessjonijiet li jistgħu jikkawżaw skumdità għall-utent. (c) Keyboard Il-keyboard għandha tkun tiċċaqlaq 'il fuq u 'l isfel u separata mill-iskrin sabiex tħalli lill-ħaddiem isib pożizzjoni komda biex jaħdem u jevita l-għajja fid-dirgħajn u fl-idejn. L-ispazju quddiem il-keyboard għandu jkun biżżejjed sabiex ikun ta' appoġġ għall-idejn u d-dirgħajn ta' l-operatur. Il-keyboard għandu jkollha wiċċ matt sabiex jiġi evitat dawl riflessiv. L-arranġament tal-keyboard u l-karatteristiċi tal-keys għandhom jiffaċilitaw l-użu tal-keyboard. Is-simboli fuq il-keys għandhom jikkuntrastaw adegwatament u jkun leġibbli mill-pożizzjoni tax-xogħol. (d) Il-bank jew il-wiċċ tal-post tax-xogħol Il-bank jew il-wiċċ tax-xogħol għandu jkollu wiċċ kbir biżżejjed u li ma tantx jirrifletti u li jħalli arranġament flessibbli ta' l-iskrin, il-keyboard, id-dokumenti u l-apparat relatat. L-għodda li żżomm id-dokumenti għandha tkun stabbli u aġġustabbli u għandha tkun impoġġija b'mod li tnaqqas il-bżonn ta' ċaqliq skomdu tar-ras u ta' l-għajnejn. Għandu jkun hemm spazju adegwat għall-ħaddiema sabiex isibu pożizzjoni komda. (e) Siġġu tax-xogħol Is-siġġu tax-xogħol għandu jkun stabbli u jħalli l-ħaddiem libertà tal-moviment faċli u pożizzjoni komda. Is-siġġu għandu jkun aġġustabbli mill-għoli. Id-dahar tas-siġġu għandu jkun aġġustabbli kemm għall-għoli kif ukoll għaċ-ċaqliq 'il fuq u 'l isfel. Għal min jixtieq għandu jkun hemm post disponibbli fejn wieħed iserraħ saqajh. 2. AMBJENT (a) Ħtiġijiet ta' spazju Il-workstation għandu jkun dimensjonat u ddisinjat b'mod li jħalli spazju biżżejjed lill-utent sabiex jibdel il-pożizzjoni u jvarja l-movimenti. (b) Dawl Id-dawl tal-kamra u/jew id-dawl tal-lampi għandu jiżgura kondizzjonijiet ta' dawl sodisfaċenti u kuntrast xieraq bejn l-iskrin u l-isfond ambjentali, skond it-tip ta' xogħol u l-bżonnijiet viżivi ta' l-utent. Dija u riflessjonijiet fuq l-iskrin jew apparat ieħor li jistgħu jiddisturbaw m'għandhomx jitħallew billi wieħed jikkoordina l-post tax-xogħol u l-arranġament tal-workstation ma' l-ippożizzjonar u l-karatteristiċi tekniċi tas-sorsi tad-dawl artifiċjali. (ċ) Riflessjonijiet u dija Il-workstations għandhom ikunu ddisinjati b'mod li s-sorsi tad-dawl, bħal twieqi jew fetħiet oħra, ħitan trasparenti jew li jgħaddi d-dawl minnhom, u tagħmir imwaħħal jew ħitan ikkuluriti jgħajtu ma jikkawżawx dija diretta u, kemm jista' jkun, lanqas riflessjonijiet fuq l-iskrin. It-twieqi għandhom ikunu mgħammra b'sistema tajba ta' għatu aġġustabbli sabiex innaqqas id-dawl tal-ġurnata minn fuq il-workstation. (d) Storbju Storbju li joħroġ mill-apparat tal-workstation(s) għandu jitqies meta workstation ikun qiegħed jiġi mgħammar, partikolarment sabiex ma jtellifx l-attenzjoni jew jiddisturba d-diskors. (e) Sħana Tagħmir li jagħmel parti mill-workstation(s) m'għandux jipproduċi sħana eċċessiva li tista' tikkawża skomfort lill-ħaddiema. (f) Radjazzjoni Ir-radjazzjoni kollha bl-eċċezzjoni tal-parti viżiva ta' l-ispettru elettromanjetiku għandha titnaqqas għal livelli negliġibbli mill-perspettiva tal-protezzjoni tas-saħħa u s-sigurtà tal-ħaddiema. (g) Umdità Għandu jiġi stabbilit u miżmum livell adegwat ta' umdità. 3. INTERFACE BEJN L-OPERATUR U L-KOMPJUTER Fit-tfassil, l-għażla, il-kuntrattar u l-modifika tas-software, u fit-tfassil tax-xogħol li juża tagħmir tad-display screen, min iħaddem għandu jikkunsidra l-prinċipji li ġejjin: (a) is-software għandu jkun adattat għal dak ix-xogħol; (b) is-software għandu jkun faċli biex tużah u, fejn hu xieraq, adattabbli għal-livell ta' għarfien u esperjenza tal-ħaddiem; l-ebda faċilità ta' kontroll kwantitattiv jew kwalitattiv ma tista' tintuża mingħajr l-għarfien tal-ħaddiema; (ċ) is-sistemi għandhom jipprovdu feedback lill-ħaddiema dwar il-prestazzjoni tagħhom; (d) is-sistemi għandhom juru informazzjoni f'format u b'pass li huma adattati għall-ħaddiem; (e) il-prinċipji ta' ergonomija tas-software għandhom japplikaw, partikolarment għall-ipproċessar ta' data umana. --------------------------------------------------